CELEX: 32011D0017(01)
Language: fi
Date: 2011-11-03 00:00:00
Title: 2011/744/: Euroopan keskuspankin päätös, annettu 3 päivänä marraskuuta 2011 , katettujen joukkovelkakirjalainojen toisen osto-ohjelman toteutuksesta (EKP/2011/17)

16.11.2011   
            
            
               FI
            
            
               Euroopan unionin virallinen lehti
            
            
               L 297/70
            
         EUROOPAN KESKUSPANKIN PÄÄTÖS,
   annettu 3 päivänä marraskuuta 2011,
   katettujen joukkovelkakirjalainojen toisen osto-ohjelman toteutuksesta
   (EKP/2011/17)
   (2011/744/EU)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 172 artiklan 2 kohdan ensimmäisen luetelmakohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 12.1 artiklan toisen alakohdan yhdessä 3.1 artiklan ensimmäisen luetelmakohdan kanssa sekä 18.1 artiklan,
   sekä katsoo seuraavaa:
   
               (1)
            
            
               Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 18.1 artiklan mukaan Euroopan keskuspankki (EKP) voi yhdessä niiden jäsenvaltioiden kansallisten keskuspankkien kanssa, joiden rahayksikkö on euro (jäljempänä ’kansalliset keskuspankit’) toimia rahoitusmarkkinoilla muun muassa ostamalla ja myymällä suoraan siirtokelpoisia arvopapereita.
            
         
               (2)
            
            
               EKP:n neuvosto päätti 7 päivänä toukokuuta 2009 ja myöhemmin 4 päivänä kesäkuuta 2009 ja 18 päivänä kesäkuuta 2009, että markkinoilla tuolloin vallinneiden poikkeuksellisten olosuhteiden vuoksi olisi perustettava katettujen joukkovelkakirjalainojen osto-ohjelma (jäljempänä ’ohjelma’), jonka nimellisarvo on yhteensä 60 miljardia euroa katettujen joukkovelkakirjalainojen osto-ohjelman toteutuksesta 2 päivänä heinäkuuta 2009 tehdyn päätöksen EKP/2009/16 (1) mukaisesti. Ohjelman nojalla kansalliset keskuspankit ja poikkeustapauksissa EKP voivat niille laskettua osuutta vastaavasti päättää ostaa hyväksyttäviltä vastapuolilta kelpoisuusehdot täyttäviä katettuja joukkovelkakirjalainoja ensi- tai jälkimarkkinoilta suoraan vastapuolilta. Ottaen huomioon eurojärjestelmän rahapolitiikan tarpeet ja katettujen joukkovelkakirjalainojen ostojen tavoitteet, ohjelma oli tarkoitettu väliaikaiseksi kahdentoista kuukauden toimenpiteeksi, ja se päättyi 30 päivänä kesäkuuta 2010.
            
         
               (3)
            
            
               EKP:n neuvosto on päättänyt, että olisi perustettava toinen katettujen joukkovelkakirjalainojen osto-ohjelma (jäljempänä ’toinen ohjelma’). Eurojärjestelmän keskuspankkien aikomuksena on toteuttaa toinen ohjelma asteittain, ottaen huomioon markkinaolosuhteet ja eurojärjestelmän rahapolitiikan tarpeet. Toisen ohjelman tavoitteena on osaltaan a) helpottaa luottolaitosten ja yritysten rahoitustilannetta sekä b) kannustaa luottolaitoksia jatkamaan ja lisäämään antolainausta asiakkailleen.
            
         
               (4)
            
            
               Toisen ohjelman mukaiset, kelpoisuusehdot täyttävien katettujen joukkovelkakirjalainojen suorat ostot ovat osa yhteistä rahapolitiikkaa, joten eurojärjestelmän keskuspankkien olisi toteutettava ne yhdenmukaisella tavalla ja tämän päätöksen mukaisesti,
            
         ON HYVÄKSYNYT TÄMÄN PÄÄTÖKSEN:
   1 artikla
   Katettujen joukkovelkakirjalainojen suorat ostot ja niiden soveltamisala
   Eurojärjestelmä on perustanut toisen ohjelman, jonka nojalla eurojärjestelmän keskuspankit ostavat kelpoisuusehdot täyttäviä katettuja joukkovelkakirjalainoja 40 miljardin euron nimellisarvosta. Toisen ohjelman nojalla eurojärjestelmän keskuspankit voivat ostaa hyväksyttäviltä vastapuolilta kelpoisuusehdot täyttäviä katettuja joukkovelkakirjalainoja ensi- tai jälkimarkkinoilta tässä päätöksessä lueteltujen kriteerien mukaisesti. Eurojärjestelmän rahapolitiikan välineistä ja menettelyistä 31 päivänä elokuuta 2000 annettuja suuntaviivoja EKP/2000/7 (2) ei sovelleta ohjelman mukaisiin eurojärjestelmän keskuspankin toteuttamiin katettujen joukkovelkakirjalainojen suoriin ostoihin.
   2 artikla
   Katettuja joukkovelkakirjalainoja koskevat kelpoisuusehdot
   Toisen ohjelman nojalla voidaan ostaa suoraan sellaisia katettuja joukkovelkakirjalainoja, a) jotka hyväksytään rahapoliittisissa operaatioissa suuntaviivoissa EKP/2000/7 täsmennetyllä tavalla, b) jotka ovat euromääräisiä ja c) joiden säilytys ja selvitys tapahtuvat euroalueella, edellyttäen, että ne täyttävät seuraavat lisäehdot:
   
               1.
            
            
               Instrumentit ovat joko a) katettuja joukkovelkakirjalainoja, jotka on laskettu liikkeeseen direktiivin 2009/65/EY (3) 52 artiklan 4 kohdassa täsmennettyjen kriteerien mukaisesti (jäljempänä ’yhteissijoitusyrityksiä koskevan direktiivin mukaiset katetut joukkovelkakirjalainat’), tai b) strukturoituja katettuja joukkovelkakirjalainoja, jotka ovat vastaavin keinoin suojattuja kuin yhteissijoitusyrityksiä koskevan direktiivin mukaiset katetut joukkovelkakirjalainat, kuten suuntaviivojen EKP/2000/7 liitteessä I olevassa 6.2.3 kohdassa on määritelty.
            
         
               2.
            
            
               Kunkin katetun joukkovelkakirjalainan liikkeeseenlaskumäärän on oltava vähintään 300 miljoonaa euroa.
            
         
               3.
            
            
               Katettujen joukkovelkakirjalainojen liikkeeseenlaskulla on oltava ainakin yhden suuren luottoluokituslaitoksen antama luottoluokitus, joka on vähintään ”BBB” tai vastaava.
            
         
               4.
            
            
               Katetut joukkovelkakirjalainat on laskettava liikkeeseen katettuja joukkovelkakirjalainoja koskevan, euroalueen jäsenvaltiossa voimassa olevan lainsäädännön mukaisesti. Strukturoituja katettuja joukkovelkakirjalainoja koskeviin asiakirjoihin sovelletaan euroalueen jäsenvaltion asianomaista lainsäädäntöä.
            
         
               5.
            
            
               Liikkeeseen laskettujen katettujen joukkovelkakirjalainojen jäljellä oleva juoksuaika on arvopaperin hankintahetkellä enintään 10,5 vuotta.
            
         3 artikla
   Hyväksyttävät vastapuolet
   Toisen ohjelman vastapuoliksi hyväksytään a) suuntaviivojen EKP/2000/7 liitteessä I olevassa 2.1 kohdassa määritellyt, eurojärjestelmän rahapoliittisiin operaatioihin osallistuvat kansalliset vastapuolet ja b) muut vastapuolet, joita eurojärjestelmän keskuspankit käyttävät euromääräisten sijoitussalkkujensa sijoituksissa.
   4 artikla
   Loppusäännökset
   1.   Tämä päätös tulee voimaan sitä päivää seuraavana päivänä, jona se on julkaistu EKP:n verkkosivuilla.
   2.   Tätä päätöstä sovelletaan 31 päivään lokakuuta 2012 saakka.
   
      Tehty Frankfurt am Mainissa 3 päivänä marraskuuta 2011.
      
         
            EKP:n puheenjohtaja
         
         Mario DRAGHI
      
   
   
      (1)  EUVL L 175, 4.7.2009, s. 18.
   
      (2)  EYVL L 310, 11.12.2000, s. 1.
   
      (3)  Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32).